DA Den Europæiske Unions Tidende CE 84/133

(2004/C 84 E/0171)

SKRIFTLIG FORESPØRGSEL E-4028/03

af Juan Naranjo Escobar (PPE-DE) til Kommissionen

(12. januar 2004)

Om: Borgernes vurdering af euroen

Her i januar måned er det to år siden, at euroen blev sat i omløb.

Ifølge det seneste Eurobarometer, der offentliggjordes den 15. december, er 59 % af borgerne i EU og 67 % af borgerne i eurozonen positive over for den fælles mønt. Disse cifre udgør et fald på 7 og 8 procentpoint i forhold til første halvår af 2003.

Mener Kommissionen, at den økonomiske tilbagegang i nogle af medlemsstaterne inden for eurozonen kan påvirke borgernes holdning til fordele og ulemper ved den fælles mønt?

Forventer Kommissionen, at denne negative udvikling i den offentlige mening vil fortsætte? Hvilke initiativer agter Kommissionen at tage i denne forbindelse?

Mener Kommissionen, at Økofin-ministrenes afgørelser af 25. november om stabilitetspagten kan påvirke euroens troværdighed?

Svar afgivet på Kommissionens vegne af Pedro Solbes Mira

(12. februar 2004)

Det er korrekt, at tallene for Eurobarometer (Standard Eurobarometer 60, offentliggjort den 15. december 2003), som det ærede medlem henviser til, viser, at støtten til euroen er faldet til 67 % i euro-området og til 59 % i EU som helhed. Rent logisk kunne det forventes, at den økonomiske situation i euro-området påvirker offentlighedens opfattelse af euroen og af fordelene ved den monetære union som sådan. Samtidigt spiller mange andre faktorer en rolle. Støtten til euroen var f.eks. størst i perioden mellem foråret 2002 og foråret 2003 (se side 9 i undersøgelsen), som var en periode med relativ lav vækst. En mere omfattende analyse af perioden 1998-2003 viser endvidere, at støtten til euroen traditionelt er stabil og varierer mellem 60 % og 75 %, i såvel euro-området som i hele EU. Det er derfor for tidligt at drage nogen klare konklusioner fra den faldende støtte, som blev registreret i efteråret 2003.

Undersøgelsen, som det ærede medlem henviser til, blev gennemført i perioden mellem den 1. oktober og 7. november 2003. Derfor er det meget muligt, at den offentlige debat om stabilitets- og vækstpagten (SGP), der gik forud for Økofin-Rådets afgørelse den 25. november 2003, kan have påvirket de resultater, som blev offentliggjort den 15. december 2003. Resultaterne fra Flash-Eurobarometer 153 (også offentliggjort den 15. december 2003) vedrørende SGP antyder en mulig forbindelse mellem debatten om stabilitetspagten og opfattelsen af euroen, eftersom et klart flertal (71 %) af borgerne i euro-området mener, at SGP er et nyttigt instrument, der har været medvirkende til at gøre euroen til en stærk og stabil valuta.

Kommissionen mener fortsat, at sunde offentlige finanser og budgetdisciplin i henhold til EF-traktaten og SGP er væsentlig. Kommissionen vil derfor fortsat fuldt ud udøve sin rolle i budgetovervågningen inden for rammerne af SGP. Begivenhederne den 25. november 2003 viser dog også, at det er nødvendigt med nye fremskridt. Kommissionen er ved at forberede et nyt initiativ til udvidelse af rammerne for økonomisk styring inden for EU. Forbedringer med hensyn til gennemførelsen af SGP er en del af dette initiativ.